Smernica Komisie 2003/127/ES
z 23. decembra 2003,
ktorou sa mení a dopĺňa smernica Rady 1999/37/ES o registračných dokumentoch pre vozidlá
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/37/ES z 29. apríla 1999 o registračných dokumentoch pre vozidlá [1], a najmä na jej článok 6,
keďže:
(1) Smernica 1999/37/ES stanovila zosúladené pravidlá týkajúce sa registračných osvedčení pre vozidlá podliehajúce registrácii v spoločenstve.
(2) Vzhľadom na zvýšené zavádzanie elektronického a telematického vybavenia vo vozidlách, prílohy k smernici 1999/37/ES by sa mali prispôsobiť vedeckému a technickému pokroku tak, aby členské štáty mohli vydávať registračné dokumenty vozidla vo forme čipových mikroprocesorových kariet namiesto papierových dokumentov.
(3) Smernica 1999/37/ES by sa preto mala príslušne zmeniť a doplniť.
(4) Opatrenia tejto smernice sú v súlade so stanoviskom výboru ustanoveného článkom 8 smernice Rady 96/96/ES [2].
(5) Členské štáty by mali prijať nevyhnutné opatrenia, ktorými zabezpečia, že zber a spracovávanie osobných údajov potrebných na vystavenie registračných dokumentov vozidla vo formáte čipových kariet budú spĺňať ustanovenia smernice Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov [3],
PRIJALA TÚTO SMERNICU:
Článok 1
Prílohy k smernici 1999/37/ES sa nahrádzajú textom prílohy k tejto smernici.
Článok 2
1. Členské štáty uvedú do účinnosti zákony, iné predpisy a správne opatrenia potrebné na dosiahnutie súladu s touto smernicou najneskôr do 15. januára 2005. Bezodkladne oznámia Komisii znenie, ktoré prijmú v oblasti pôsobnosti tejto smernice, spolu s korelačnou tabuľkou medzi týmito ustanoveniami a ustanoveniami tejto smernice.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť v 20. deň odo dňa jej uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 23. decembra 2003